Ontvoerde sakeman ongedeerd gevindDie polisie het op die perseel op altesaam R6 miljoen se kontant afgekom (Foto: SAPS) Die polisie het Donderdag ŉ sakeman van Lenasia, Gauteng, ongedeerd opgespoor nadat hy twee dae tevore ontvoer is. Luqman Kazi (34) is Dinsdag op pad werk toe gegryp. Volgens kol. Athlenda Mathe, polisiewoordvoerder, het die polisie ŉ multidissiplinêre taakspan op die been gebring om na Kazi te soek. “Die polisie het Donderdag in die middernagtelike ure op vier geïdentifiseerde adresse – waar Kazi hom moontlik kon bevind – toegeslaan. Die polisie het Kazi by die eerste adres, ŉ perseel in Lawley, opgespoor en bevry. Hulle het ook beslag gelê op ŉ ongelisensieerde 9 mm-pistool. “Drie verdagtes is in hegtenis geneem,” sê Mathe. By die ander adresse in Lenasia het die span nog drie verdagtes vasgetrek, waaronder ŉ 43-jarige Mosambiekse burger wat glo die baasbrein agter ŉ aantal ontvoerings in Gauteng is. Die verdagtes staan tereg op onder meer die besit van ongelisensieerde vuurwapens en ammunisie (Foto: SAPS) “Die polisie het op die perseel op altesaam R6 miljoen se kontant afgekom en daarop beslag gelê. Dié kontant is glo losprysgeld wat betaal is vir ander ontvoerings.” Daar is verder beslag gelê op ŉ ongelisensieerde AK47-geweer, ammunisie, ŉ gekaapte Volkswagen Polo – wat tydens die ontvoering van die sakeman gebruik is – seinblokkeerders asook verskeie stelle nommerplate. Die ses verdagtes wat in hegtenis geneem is, staan tereg op aanklag van ontvoering, afpersing, geldwassery, die besit van ongelisensieerde vuurwapens en ammunisie asook die besit van ŉ gekaapte motorvoertuig. Genl. Khehla Sitole, nasionale polisiekommissaris, het die multidissiplinêre taakspan geloof vir hul toewyding om die sakeman ongedeerd op te spoor. In ŉ afsonderlike ondervoeringsaak is vier burgers van Bangladesj in Betrams, Gauteng, gered nadat hulle verlede Donderdag in Musina, Limpopo, ontvoer is. Twee Ethiopiese burgers is in verband met die voorval in hegtenis geneem. Maroela Media het ook vroeër berig oor nóg ŉ sakeman van Vereeniging wat aan die begin van die maand ontvoer is. Die man is ure later ongedeerd gered. Twee buitelanders en ŉ Suid-Afrikaner is in verband met die ontvoering in hegtenis geneem.